1. Elke generaasje sprekkers feroaret de taal in lyts bytsje. Jim prate oars Frysk as jim heiten en memmen, en dy prate wer oars as jim pakes en beppes. Doch neame wy al dy manieren fan praten generaasjes lang *Frysk*. As wy hiel fier weromgeane yn de tiid, dan komt der in momint dat it Frysk, Ingelsk, Hollânsk en Dútsk ien taal wienen. Wannear wie dat en hoe wurdt dy taal neamd? En hoe hite de noch eardere taalfazen?

2. Wêr is it Germaansk nei alle gedachten ûntstien?

3. Wat is Germaansk en wat it Kust-Germaansk?

4. Yn hokker stappen is it Yndo-Europeeske wurd *peisko* feroare yn it moderne Fryske wurd *fisk*? En yn it Nederlânske *vis*? En yn it Spaanske *pez*? En (foar de minsken dy't *Talen en kultueren fan de oare Fryslannen* folge ha) yn it Mooringer *fasch*?

5. De oarspronklike *g* is yn it Frysk en Ingelsk soms feroare yn in *j*-klank en soms yn in *dz*-klank. Kinst mei dy kennis beredenearje hoe't de Fryske tiidwurden *lizze* en *sizze* har ûntwikkele ha?

6. Hoe binne it Fryske *wei* en it Ingelske *way* ûntstien?

7. De Nederlânske wurden *maagd* en *meid* binne fan oarsprong itselde wurd. Hokker fan de twa is yn it binnenlân ûntstien en hokker oan de kust?

8. Hoe kin in taalkundige hearre dat *mich* in Frysk en *mug* in Nederlânsk wurd is?

9. Hoe kinst hearre dat it Fryske wurd *put* út it Nederlânsk liend is? Wat is de Ingelske foarm?

10. Hokker alfabet brûkten de Germanen foardat se it moderne, Latynske alfabet fan de Romeinen oernamen?

11. Stel: yn in midsiuwsk boek wurdt it wurd *serka* foar 'tsjerke' oantroffen. Wêr moat de skriuwer fan dat wurd wol weikomme?

12. Yn it Frysk komme pearen foar lykas *elts(enien)-elk(enien)* en *meltse-melke*. It binne gjin lienwurden. Hokker foarm is âlder: dy mei de *ts* of dy mei de *k*?

13. Yn de dialekten fan it moderne Frysk komme (op syn minst) trije wurden foar foar wat yn it Nederlânsk in *gans* hyt: *gâns*, *goes* en *guos*. Witst wêr't dy wurden foarkomme, hoe't se ûntstien binne en yn hokker folchoarder oft se ûntstien binne?

14. Op in âlde munt stiet de tekst *skano modu* ('skjinne moed'). Hoe witte taalkundigen dat dy wol út Fryslân, mar net út Utert komme kin?

15. Wêrom is it in bytsje gek dat yn guon Drintske dialekten it wurd foar 'ús' *oes* is en net *oens*?

16. Wat hie sûnder Fryske ynfloed op it Hollânsk de moderne foarm west fan it Nederlânske telwurd *vijf*?

17. Wat hie sûnder Fryske ynfloed op it Hollânsk de moderne foarm west fan it wurd *zeil*?